Standbeeld vir prinses Diana opgerigPrinses Diana (Foto: Kensington-paleis) ŉ Standbeeld vir Diana, prinses van Wallis, sal op die gronde van die Kensington-paleis opgerig word, op versoek van haar seuns, die hertog van Cambridge en prins Harry. “Die prinse het ŉ komitee op die been gebring wat privaat geld sal insamel vir die standbeeld,” het die paleis in ŉ verklaring gesê. Die komitee sal ook ŉ beeldhouer voorstel en saam met Historic Royal Palaces werk wat betref die standbeeld se installasie in die openbare tuin by die paleis. “Dit is nou 20 jaar ná ons ma se dood en die tyd is nou ryp om haar positiewe impak in Engeland en oor die wêreld heen te erken met ŉ permanente standbeeld,” het die hertog van Cambridge en prins Harry gesê. “Ons ma het so baie lewens aangeraak. Ons hoop die standbeeld sal diegene, wat Kensington-paleis besoek, die kans bied om terug te dink oor haar lewe en haar nalatenskap.” Alhoewel werk op die standbeeld na verwagting binnekort sal begin, is dit nog nie duidelik wanneer dit gereed sal wees nie. “Ons is vol vertroue dat dit voor die einde van 2017 sal wees.”